b'\n_START_ARTICLE_\nDiego Rivera\n_START_SECTION_\nJaunyst\xc4\x97 ir karjeros prad\xc5\xbeia\n_START_PARAGRAPH_\nDiegas Rivera (pilniau \xe2\x88\x92 Chos\xc4\x97 Marija Diegas Rivera) gim\xc4\x97 1886 m. gruod\xc5\xbeio 8 d. kalnakasybos Gvachuanato mieste centrin\xc4\x97je Meksikoje. Jo brolis dvynys mir\xc4\x97 po vieneri\xc5\xb3 su puse met\xc5\xb3. D. Riveros bendravardis t\xc4\x97vas buvo vietos liberali\xc5\xb3 pa\xc5\xbei\xc5\xabr\xc5\xb3 mokytojas ir v\xc4\x97liau mokykl\xc5\xb3 inspektorius. 1891 m. gim\xc4\x97 D. Riveros sesuo Marija, pavadinta motinos vardu. \xc5\xa0eima pasitrauk\xc4\x97 i\xc5\xa1 Gvachuanato \xc4\xaf Meksik\xc4\x85 po 6 met\xc5\xb3 nuo dailininko gimimo. D. Rivera prad\xc4\x97jo mokytis San Karloso akademijos vakarin\xc4\x97se klas\xc4\x97se, kai jam buvo 10 met\xc5\xb3. 1897 m. per\xc4\x97jo \xc4\xaf dienin\xc4\xaf skyri\xc5\xb3. Jam didel\xc4\xaf \xc4\xafsp\xc5\xabd\xc4\xaf padar\xc4\x97 pie\xc5\xa1\xc4\x97jo Chos\xc4\x97 Gvadalup\xc4\x97s Posados pie\xc5\xa1iniai, kuriuose buvo vaizduojami eiliniai Meksikos gyventojai. 1905 m. jis buvo pa\xc5\xa1alintas i\xc5\xa1 akademijos u\xc5\xbe dalyvavim\xc4\x85 student\xc5\xb3 riau\xc5\xa1\xc4\x97se, bet v\xc4\x97liau reabilituotas. 1906 m. sureng\xc4\x99s 26 darb\xc5\xb3 parod\xc4\x85 San Karloso akademijoje laim\xc4\x97jo stipendij\xc4\x85 studijoms u\xc5\xbesienyje i\xc5\xa1 Verakruso valstijos gubernatoriaus Teodoro A. Dehesa. 1906 m. gruod\xc4\xaf D. Rivera i\xc5\xa1plauk\xc4\x97 i\xc5\xa1 Meksikos ir jau 1907 m. atvyko \xc4\xaf Ispanij\xc4\x85, 2 metus mok\xc4\x97si pas Ispanijos tapytoj\xc4\x85 Eduardo Chicharro, kuris supa\xc5\xbeindino j\xc4\xaf su Madrido menine aplinka. Po to keliavo \xc4\xaf Pranc\xc5\xabzij\xc4\x85, Belgij\xc4\x85, Olandij\xc4\x85 ir Anglij\xc4\x85. Jam didel\xc4\xaf \xc4\xafsp\xc5\xabd\xc4\xaf paliko fovist\xc5\xb3 ir P. Sezano dail\xc4\x97. Ta\xc4\x8diau, pasak D. Riveros, dailininkas, kuris j\xc4\xaf labiausiai paveik\xc4\x97, buvo Anri Ruso._NEWLINE_1910 m. D. Rivera gr\xc4\xaf\xc5\xbeo \xc4\xaf Meksik\xc4\x85 ir eksponavo 40 savo paveiksl\xc5\xb3, i\xc5\xa1 kuri\xc5\xb3 6 nupirko Meksikos prezidento Porfirio Diaz \xc5\xbemona ir kelet\xc4\x85 kit\xc5\xb3 \xe2\x88\x92 Meksikos dail\xc4\x97s akademija. Kitais metais Porfirio Diaz buvo nuverstas i\xc5\xa1 prezidento posto revoliucijos metu, bet D. Rivera to nelauk\xc4\x97 ir i\xc5\xa1vyko atgal \xc4\xaf Europ\xc4\x85, apsigyveno Pary\xc5\xbeiuje. Jo draugais buvo Amed\xc4\x97jas Modiljanis, Pablas Pikasas ir kt.; rus\xc5\xb3 tapytojai (D. Riveros dvi pirmosios meilu\xc5\xbe\xc4\x97s buvo rus\xc4\x97s). Pary\xc5\xbeiuje D. Rivera prad\xc4\x97jo gars\xc4\x97ti ne vien d\xc4\x97l savo dail\xc4\x97s, kiek d\xc4\x97l galingo stoto ir didelio apetito. Nuo 1913 m. dailininkas dirbo kubistine maniera, artima R. Delon\xc4\x97 tapybai. 1914 m. \xc4\xafvyko D. Riberos personalin\xc4\x97 paroda Berthe Weill galerijoje Pary\xc5\xbeiuje. Pirmojo pasaulinio karo metu dailininkas gyveno Ispanijoje. Jo tapybos stilistika apie 1917 m. pasikeit\xc4\x97 i\xc5\xa1 kubistin\xc4\x97s \xc4\xaf P. Sezano \xc4\xaftakot\xc4\x85 impresionistin\xc4\x99. 1917 m. jam su Angelina Belov gim\xc4\x97 vaikas, kuris mir\xc4\x97 1918 m. D. Rivera tuo metu palaik\xc4\x97 santykius su kita meilu\xc5\xbee Marija Vorobjov, kuri irgi tapo n\xc4\x97\xc5\xa1\xc4\x8dia ir 1919 m. pagimd\xc4\x97 dukter\xc4\xaf Marik\xc4\x85 River\xc4\x85. 1919 m. D. Rivera su D. A. Sikeirosu keliavo \xc4\xaf Italij\xc4\x85, susipa\xc5\xbeino su praeities ital\xc5\xb3 dailinink\xc5\xb3 sienine fresk\xc5\xb3 tapyba. 1921 m. nusprend\xc4\x97 gr\xc4\xaf\xc5\xbeti \xc4\xaf Meksik\xc4\x85._NEWLINE_1921 m. D. Rivera lank\xc4\x97si Jukatane, susipa\xc5\xbeino su senov\xc4\x97s actek\xc5\xb3 menu ir i\xc5\xa1vyst\xc4\x97 nuosav\xc4\x85 monumentaliosios dail\xc4\x97s manier\xc4\x85: actek\xc5\xb3 meno, kubizmo ir A. Ruso primityvizmo mi\xc5\xa1in\xc4\xaf. Tuo metu \xc4\xafstojo \xc4\xaf Meksikos komunist\xc5\xb3 partij\xc4\x85, gavo u\xc5\xbesakym\xc4\x85 sien\xc5\xb3 tapybai Nacionalin\xc4\x97je Prepatorijos mokykloje Meksike. Pirmuoju jo sien\xc5\xb3 tapybos k\xc5\xabriniu tapo \xe2\x80\x9eSuk\xc5\xabrimas\xe2\x80\x9c, prad\xc4\x97tas 1922 m. \xc5\xa0iems k\xc5\xabriniams prie\xc5\xa1inosi de\xc5\xa1ini\xc5\xb3j\xc5\xb3 pa\xc5\xbei\xc5\xabr\xc5\xb3 studentai ir D. Rivera tur\xc4\x97jo dirbti su pistoletu u\xc5\xbe juostos. \xc5\xa0iuo metu jis patrauk\xc4\x97 student\xc4\x97s Fridos Kalo d\xc4\x97mes\xc4\xaf, kuri v\xc4\x97liau tapo antr\xc4\x85j\xc4\x85 D. Riveros \xc5\xbemona ir garsia dailininke. D. Rivera dirbo labai produktyviai. 1923 m. jis prad\xc4\x97jo serij\xc4\x85 sienos k\xc5\xabrini\xc5\xb3 \xc5\xa0vietimo ministerijoje ir j\xc4\x85 baig\xc4\x97 1927 m. su 124 tapybos epizodais. Tuo pat metu dirbo ties ma\xc5\xbeesniu ciklu Chapingo \xc5\xbeem\xc4\x97s \xc5\xabkio mokykloje Tekskoko mieste netoli Meksiko. 1922 m. D. Rivera ved\xc4\x97 Gvadalup\xc4\x99 Marin. 1924 m. jam gim\xc4\x97 dukt\xc4\x97 Gvadalup\xc4\x97, 1927 m. \xe2\x88\x92 dukt\xc4\x97 Rut.\n_START_SECTION_\nTarptautinio \xc5\xbeinomumo dailininkas\n_START_PARAGRAPH_\nT\xc4\x97vyn\xc4\x97je D. Rivera buvo kritikuotas, bet garsas u\xc5\xbesienyje apie j\xc4\xaf tik augo. 1927 m. jis buvo pakvietas \xc4\xaf TSRS, 10 met\xc5\xb3 Spalio revoliucijos min\xc4\x97jimo renginius, kur jis buvo priimtas labai \xc5\xa1iltai. Su tuomet TSRS kult\xc5\xabros ministru A. Luna\xc4\x8diarskiu pasira\xc5\xa1\xc4\x97 sutart\xc4\xaf d\xc4\x97l sien\xc5\xb3 tapybos Maskvos Raudonosios Armijos klube, dalyvavo susitikime su Stalinu. Jo sien\xc5\xb3 projektai Maskvoje sustojo, 1928 m. jis buvo i\xc5\xa1kviestas Lotyn\xc5\xb3 Amerikos kominterno ir 1929 m. pa\xc5\xa1alintas i\xc5\xa1 Meksikos komunist\xc5\xb3 partijos. 1929 m. D. Rivera i\xc5\xa1siskyr\xc4\x97 su pirm\xc4\x85ja \xc5\xbemona Gvadalupe Marin (santuoka buvo tik ba\xc5\xbenytin\xc4\x97) ir t\xc5\xb3 met\xc5\xb3 rugpj\xc5\xabt\xc4\xaf susituok\xc4\x97 su Frida Kalo. JAV ambasadorius u\xc5\xbesak\xc4\x97 D. Riverai sukurti sien\xc5\xb3 tapyb\xc4\x85 XVI a. Korteso r\xc5\xabmuose Kuernavakoje, kuri tapo vienu \xc5\xbeymiausi\xc5\xb3 dailininko k\xc5\xabrini\xc5\xb3. 1930 m. D. Rivera apsilank\xc4\x97 JAV, k\xc5\xabr\xc4\x97 sien\xc5\xb3 tapyb\xc4\x85 San Francisko bir\xc5\xbeoje ir dail\xc4\x97s mokykloje. 1931 m. lapkrit\xc4\xaf D. Rivera atvyko \xc4\xaf Niujork\xc4\x85, kurio \xc5\xa0iuolaikinio meno muziejuje \xc4\xafvyko jo personalin\xc4\x97 paroda. Renginys sumu\xc5\xa1\xc4\x97 lankomumo rekordus ir dailininkas su \xc5\xbemona tapo \xc5\xbeiniasklaidos \xc5\xbevaig\xc5\xbed\xc4\x97mis JAV._NEWLINE_1931 m. D. Rivera buvo u\xc5\xbesakytas sukurti sien\xc5\xb3 tapyb\xc4\x85 Detroito dail\xc4\x97s institute \xe2\x80\x9eFord\xe2\x80\x9c automobili\xc5\xb3 kompanijos darbo tema, kuri atidengta 1933 m. D. Rivera po to gr\xc4\xaf\xc5\xbeo \xc4\xaf Niujork\xc4\x85, tap\xc4\x97 RCA pastate Rokfelerio centre. Beveik visi \xc5\xa1ie darbai buvo publik\xc4\x85 provokuojantys, antai, RCA pastato tapyboje jis \xc4\xaftrauk\xc4\x97 pasaulinio komunizmo lyderio Lenino portret\xc4\x85 freskoje pavadinimu \xe2\x80\x9e\xc5\xbdmogus kry\xc5\xbekel\xc4\x97je, su viltimi ie\xc5\xa1kantis vizijos, pad\xc4\x97sian\xc4\x8dios pasirinkti nauj\xc4\x85 ir geresn\xc4\x99 ateit\xc4\xaf\xe2\x80\x9c. Sutartis su dailininku buvo nutraukta, o pats \xc5\xa1is darbas u\xc5\xbedengtas ir gal\xc5\xb3 gale sunaikintas, bei buvo bene skandalingiausias dailininko karjeroje. Nuo 1935 iki 1943 m. dailininkas nebegavo jokio valstybinio u\xc5\xbesakymo. Jo tapyba Hotel Reforma 1936 m. Meksike buvo pakeista ir D. Rivera bylin\xc4\x97josi d\xc4\x97l to teisme. Po i\xc5\xa1varymo i\xc5\xa1 komunist\xc5\xb3 partijos D. Rivera prad\xc4\x97jo remti taip vadinamuosius trockininkus, jis su \xc5\xbemona pasitiko L. Trock\xc4\xaf, kai \xc5\xa1is 1937 m. atvyko \xc4\xaf Meksik\xc4\x85. Frida Kalo tapo L. Trockio meilu\xc5\xbee, kitas jos meilu\xc5\xbeis buvo 1938 m. \xc4\xaf Meksik\xc4\x85 atvyk\xc4\x99s siurrealizmo srov\xc4\x97s meninink\xc5\xb3 lyderis Andr\xc4\x97 Bretonas. 1939 m. D. Rivera ir Frida Kalo i\xc5\xa1siskyr\xc4\x97, bet tik trumpam, ir v\xc4\x97l susituok\xc4\x97 1940 m._NEWLINE_1946 m. D. Rivera band\xc4\x97 susitaikyti su Meksikos komunist\xc5\xb3 partija, apsiskelbdamas blogu komunistu ir teigdamas, kad jo k\xc5\xabryba suprast\xc4\x97jo, kai jis nebuvo partijos nariu. Jo bandymus komunistai atmet\xc4\x97, gali b\xc5\xabti, ne tiek d\xc4\x97l ry\xc5\xa1i\xc5\xb3 su trockininkais, kiek d\xc4\x97l nemalonaus Stalino portreto, kur\xc4\xaf D. Rivera buvo nutap\xc4\x99s. 1952 m. D. Rivera Pary\xc5\xbeiaus pasaulinei parodai paruo\xc5\xa1\xc4\x97 k\xc5\xabrin\xc4\xaf, kuriame Stalinas vaizduojamas herojumi. Meksikos atstovai atmet\xc4\x97 \xc5\xa1\xc4\xaf darb\xc4\x85, ta\xc4\x8diau jis sulauk\xc4\x97 pritarimo Pranc\xc5\xabzijos kairuoli\xc5\xa1koje spaudoje. 1954 m. D. Rivera buvo priimtas atgal \xc4\xaf Meksikos komunist\xc5\xb3 partij\xc4\x85. Tik kiek anks\xc4\x8diau mir\xc4\x97 jo \xc5\xbemona Frida Kalo. 1955 m. jis ved\xc4\x97 savo k\xc5\xabrini\xc5\xb3 diler\xc4\x99 Emma Hurtado. D. Riveros sveikata nebuvo gera, 1955 m. jis keliavo \xc4\xaf TSRS jos taisyti. Anks\xc4\x8diau jis Meksike Del Prado Hotel buvo nutap\xc4\x99s vien\xc4\x85 garsiausi\xc5\xb3 savo k\xc5\xabrini\xc5\xb3 \xe2\x80\x9eSekmadienio popiet\xc4\x97s svajon\xc4\x97 centrin\xc4\x97je Alamedoje\xe2\x80\x9c, kuriame buvo u\xc5\xbera\xc5\xa1\xc4\x99s \xc5\xbeod\xc5\xbeius Dievo n\xc4\x97ra ir k\xc5\xabrinys buvo laikomas u\xc5\xbedengtu. Gyvenimo pabaigoje D. Rivera \xc5\xa1iuos \xc5\xbeod\xc5\xbeius i\xc5\xa1kilmingai nutryn\xc4\x97, k\xc5\xabrinys buvo atidengtas. Dailininkas mir\xc4\x97 1957 m. lapkri\xc4\x8dio 25 d. Meksike. Palaidotas Pante\xc3\xb3n Civil de Dolores. Mil\xc5\xbeini\xc5\xa1ka freska i\xc5\xa1 Meksikos istorijos Nacionaliniuose R\xc5\xabmuose liko neu\xc5\xbebaigta. 1960 m. buvo publikuota pomirtin\xc4\x97 D. Riveros autobiografija \xe2\x80\x9eMano dail\xc4\x97, mano gyvenimas\xe2\x80\x9c. Diegas Rivera, Chos\xc4\x97 Klement\xc4\x97 Oroskas ir Davidas Alfaras Sikeirosas \xc4\xafvardijami trimis reik\xc5\xa1mingiausiais XX a. Meksikos tapytojais-monumentalistais.'